Koordinatės: 56°16′40″š. pl. 24°00′11″r. ilg.﻿ / ﻿56.277912°š. pl. 24.003192°r. ilg.﻿ / 56.277912; 24.003192

|  Žeimelio kapinių koplyčia |
| --- |
|  |
| **Tikėjimo srovė** | liuteronai |
| **Savivaldybė** | Pakruojo rajonas |
| **Gyvenvietė** | Žeimelis |
| **Adresas** | Bauskės g. |
| **Statybinė medžiaga** | akmenų mūras |
| **Pastatyta** | 1831 m. |

**Žeimelio kapinių koplyčia** – koplyčia, stovinti evangelikų liuteronų kapinėse Žeimelyje, Pakruojo rajone. Kapinės įsikūrusios 150 m į rytus nuo kelio  **2912** Žeimelis–Vileišiai–Adžiūnai , iš Žeimelio pasiekiamos pervažiavus tiltą per Beržtalį link Bauskės, pasukus į dešinę. Priešingoje upės pusėje, kaip manoma, buvusių senųjų kapinių vietoje, stūkso aštuonkampė Švedų koplyčia.

Koplyčia rūpinasi Žeimelio evangelikų liuteronų parapijos tikintieji. Koplyčią supančios vadinamosios „latvių kapinės" yra veikiančios, užima 0,69 ha. Daugiau žmonių iš įvairių Lietuvos kampelių ir kaimyninės Latvijos čia susirenka į kapinių šventę, kuri vyksta pirmąjį rugpjūčio sekmadienį.

Koplyčios interjeras
Koplyčia be rūsio, stačiakampio plano. Prižiūrėta, atnaujintu stogu, viduje sausa. Čia sudėtas bažnytinis ir kapinių priežiūros inventorius (sakykla, klausykla, senos durys, suolai, įrankiai).

Istorija
--------

Kapinių viduryje stovinti akmenų mūro koplyčia išsiskiria su jos frontone gerai matoma 1831 m. data. Tai metai, kuriais buvo pastatyta koplyčia mirus Glebavo  dvarininkui Peteriui Petrauskui (Petrauskiui). Šalia koplyčios P. Petrauskui pastatytas masyvus antkapinis pilko tufo kryžius. Ant jo yra įrašas: „*Grob Piotra Piotrowskiego Fundatora Kościola Zeymelskiego Katolickiego, Dziedzica dóbr Hlebowa y Zeymel - Przechodniu! na proźbę zmarlego žony Scholastyki, westchniy za im do BOGA – umart 1819. Feb. 28*".

Žeimeliečiai mena prie koplyčios buvus varpą, tačiau prieš kelis dešimtmečius jis buvo pavogtas dėl brangaus metalo. Šiandien jo likimas nežinomas.

Kodėl ši koplyčia, skirta dvarininko P. Petrausko atminimui, čia atsirado, siejama su gyva legenda. Pasakojama, kad dvarininkas latvis P. Petrauskas labai mylėjo savo žmoną. Jis pats buvo protestantas, o lenkaitė žmona Sholastika – katalikė. Iš pagarbos mylimos žmonos tikėjimui, dvarininkas Žeimelyje 1826 m. pastatė katalikų bažnyčią. Savo ruožtu, mirus Glebavo dvarininkui, žmona mylimam vyrui atminti koplyčią pastatė jo išpažintos religijos bendruomenės kapinėse.

Galerija
--------

* Koplyčia stovi viduryje kapiniųKoplyčia stovi viduryje kapinių
* Fundatorius P. Petrauskas palaidotas šalia koplyčiosFundatorius P. Petrauskas palaidotas šalia koplyčios
* P. Petrausko antkapinis kryžiusP. Petrausko antkapinis kryžius
* Galinė siena aklina, be angųGalinė siena aklina, be angų

Šaltiniai
---------

1. ↑  Pakruojo rajono savivaldybės teritorijoje esančių kapinių sąrašas
2. ↑  Žeimelio evangelikų liuteronų religinė bendruomenė
3. ↑  Geručių (Glebavos) dvaras *miestai.net*
4. ↑  Koplyčios tebesaugo savo paslaptis. Koplyčia – žmoną mylėjusiam dvarininkui. *skrastas.lt*

Nuorodos
--------

|  |  |
| --- | --- |
|  | **Vikiteka: Žeimelio kapinių koplyčia** – vaizdinė ir garsinė medžiaga  |

* Žeimelio evangelikų liuteronų parapijos istorija Archyvuota kopija 2019-05-15 iš Wayback Machine projekto.